Andersons Pīterss
Andersons Pīterss (angļu: Anderson Peters; dzimis 1997. gada 21. oktobrī) ir Grenādas vieglatlēts, kas startē šķēpa mešanas sacensībās. Viņš ir divkārtējs pasaules čempions. 2016. gada Pasaules U-20 čempionātā Bidgoščā izcīnīja bronzas medaļu. Savā pirmajā Pasaules čempionātā 2017. gadā Londonā neiekļuva finālā, ieņemot 20. vietu kvalifikācijā. 2018. gada Nāciju Sadraudzības spēlēs ieguva bronzu. 2019. gadā uzvarēja Panamerikas spēlēs Limā ar rezultātu 87,31 metri, kas bija Grenādas vēsturē pirmā uzvara Panamerikas spēlēs. 2019. gada Pasaules čempionātā Dohā izcīnīja zelta medaļu, raidot šķēpu 86,89 metru tālumā. 2020. gada vasaras olimpiskajās spēlēs Tokijā neiekļuva finālā, ar rezultātu 80,42 metri paliekot 15. vietā kvalifikācijā. 2022. gada 13. maijā Dimanta līgas sacensībās Dohā pirmo reizi pārsniedza 90 metru atzīmi, sasniedzot rezultātu 93,07 metri. 2022. gada Pasaules čempionātā Jūdžīnā izcīnīja savu otro pasaules čempiona titulu un zelta medaļu. 2024. gada vasaras olimpiskajās spēlēs Parīzē izcīnīja bronzas medaļu šķēpa mešanā vīriešiem ar rezultātu 88,54 m.